《赠医师范子和》
宋代·段克己

我庐姑射东，君居西山隅。相去不十里，曳杖以问途。

知我远方来，尽室相煦濡。衰年况多病，药物必尔须。

诊视得家法，就为医多卢。贫贱人所恶，世利人所趋。

君子异于众，而独与我娱。延我升中堂，坐列皆明儒。

酒肴既登俎，左右罗童奴。令行爵无算，促使开大壶。

酒酣意气逸，高论到唐虞。日晏未得归，欲起时见拘。

自言小邑中，何尝试士夫。久客惜人情，褊量动辄踰。

仍呼儿出拜，头角异凡雏。从小好文字，未睹明月珠。

长者幸有赐，终身不敢渝。既蒙主人知，所愿献良图。

世人岂无才，唯德不能俱。不见盆成括，以是丧厥躯。

又徵荀氏语，至察则无徒。大辩外若讷，聪明守以愚。

颜子称大贤，尚云有若无。吾言傥无忽，荣名不须沽。

作者简介：段克己（1196～1254）金代文学家。字复之，号遁庵，别号菊庄。绛州稷山（今山西稷山）人。早年与弟成己并负才名，赵秉文目之为“二妙”，大书“双飞”二字名其居里。哀宗时与其弟段成己先后中进士，但入仕无门，在山村过着闲居生活。金亡，避乱龙门山中（今山西河津黄河边），时人赞为“儒林标榜”。蒙古汗国时期，与友人遨游山水，结社赋诗，自得其乐。元宪宗四年卒，年五十九。工于词曲，有《遁斋乐府》。